Peter Draisaitl

Peter Draisaitl (født 7. desember 1965) er en tsjekkiskfødt tysk tidligere profesjonell ishockeyspiller, ishockeytrener og i dag sportssjef for Krefeld Pinguine i DEL2.

Født som en del av det tyske mindretallet i Tsjekkoslovakia reiste han som ung til Vest-Tyskland og tilbrakte atten år i tysk topphockey, hvor han spilte 854 kamper og noterte seg for 838 målpoeng (353 mål og 485 assist), hovedsakelig for klubbene Mannheimer ERC (i dag Adler Mannheim) og Kölner EC (i dag Kölner Haie). Han ble DEL-mester i 1995 med Kölner Haie. Han hadde også kortere opphold i klubbene Moskitos Essen og Revierlöwen Oberhausen før han la opp som spiller etter 2000/01-sesongen.

Internasjonalt representerte Draisaitl Vest-Tyskland og Tyskland i 146 landskamper, blant annet sju VM-turneringer, én World Cup i ishockey (1996) og tre OL-turneringer (1988, 1992 og 1998).

Etter han la opp som spiller har Draisaitl hatt en lang karriere som ishockeytrener. Han har blant annet vært hovedtrener for tyske klubber som Füchse Duisburg, Nürnberg Ice Tigers, Ravensburg Towerstars, Kölner Haie og Krefeld Pinguine og tsjekkiske klubber som Mountfield HK og HC Dynamo Pardubice.

Draisaitl er far til ishockeyspilleren Leon Draisaitl, som spiller for Edmonton Oilers i National Hockey League (NHL) og også har representert Tyskland i internasjonale turneringer.

Referanser

Eksterne lenker 
 

Tyske ishockeyspillere